Vier gesinslede vas oor R12 miljoen se bedrogFoto ter illustrasie Die Valke in Mpumalanga het vier volwasse lede van ŉ gesin van Middelburg vasgetrek vir beweerde bedrog van R12 miljoen. Linda Ebersohn (56), wat as ŉ debiteureklerk in diens van Middelburg Dakkappe was, het na bewering verlede jaar dié onderneming uit amper R12 miljoen bedrieg toe sy die geld glo na haar persoonlike en dié van drie van haar gesinslede oorgeplaas het. Kapt. Dineo Lucy Sekgotodi, Valke-woordvoerder, sê Ebersohn het na bewering ook talle fiktiewe krediteursrekeninge geskep en bestaande krediteurs se besonderhede gebruik om die geld te verduister. “Ná ŉ lang ondersoek is [sy], Frans Hendrik Ebersohn (58), Francois Ebersohn (31) en Hendrik Ebersohn (25) Dinsdag in hegtenis geneem,” sê Sekgotodi. Al vier het Woensdag in die Middelburgse streekshof op aanklagte van bedrog, diefstal en geldwassery voorgekom. Hulle bly in aanhouding tot hul volgende hofverskyning op 3 Desember terwyl die Valke die saak verder ondersoek.